Ինչպես լուծել Երեւանում հեղեղատարների խնդիրը եւ չհայտնվել հեղեղի տակ. ներկայացնում է քաղաքապետի խոսնակը - yerkir.am
Ինչպես լուծել Երեւանում հեղեղատարների խնդիրը եւ չհայտնվել հեղեղի տակ. ներկայացնում է քաղաքապետի խոսնակը
7 Մայիսի 2020, 15:36
Երեկվա անձրեւառատ եղանակը մեմաշատ երեկո ապահովեց սոցցանցերում: Այս մասին Facebook-ի իր էջում գրել է Երեւանի քաղաքապետի խոսնակ Հակոբ Կարապետյանը:
Նա, մասնավորապես, նշել է. «Քաղաքի հեղեղատար համակարգի խնդիրը բացվեց հերթական անգամ: Հեղեղատար համակարգերի գլոբալ խնդրի մասին կխոսեմ վերջում, բայց նախ ասեմ, որ Երեւան քաղաքի հեղեղատար համակարգերի շահագործումը, պահպանումը եւ սպասարկումը, դեռ 2006-ից, պայմանագրով իրագործում է «Վեոլիա գրուպ» ընկերությունը: Երեւանի քաղաքապետարանը պայմանագրի կողմ չէ. պայմանագրի կատարման վերահսկողությունն իրականացնում է ՀՀ ՏԿԵՆ Ջրային կոմիտեն:
Այնուհանդերձ, քանի որ սա քաղաքային ենթակառույց է եւ սրա անխափանության հարցը անմիջականորեն վերաբերում է քաղաքի բնակիչներին, Երեւանի քաղաքապետարանը որոշակի գործառույթ իրականացնում է. մասնավորապես, կոմունալ ծառայության աշխատակիցները պարբերաբար իրենց ուսումնասիրությունների արդյունքում առաջարկներ են ներկայացնում Վեոլիային, խնդիրների դեպքում օգնում են դրանց հետեւանքների վերացման գործում: Ինչպես, օրինակ, երեկ, երբ մեր կոմունալի աշխատակիցների օգնությամբ խցանումից մաքրվել են նախագահական նստավայրի տարածքի անձրեւատար ուղիները:
Ամեն դեպքում, կրկնեմ, թեեւ խնդիրը քաղաքապետարանի ուղիղ լիազորությունների շրջանակում չէ, հեղեղատար համակարգերի հարցով մեր մասնագետները պարբերաբար զբաղվում են: